અનુશાસનની વ્યાખ્યા ઘણી મોટી છે. સમયને અનુસરતું વ્યવસ્થિત જીવન તે પ્રારંભિક અવસ્થા છે. જેમ સમય પસાર થતો જાય, અંતરની દ્રઢતા વધતી જાય, તેમ તે અનુશાસન નવા રંગો સાથે જીવનને ઉન્નત બનાવતું જાય છે. મન, વચન અને કાયાને તે નિયંત્રિત રાખે છે, દરેક કાર્ય એકાગ્રતાપૂર્વક થાય છે, હેય અને ઉપાદેયનો વિવેક જળવાય છે, મનમાં ઉદ્દભવતી ઇચ્છાઓને સતત તપાસીને આચરણમાં મૂકાય છે, લીધેલા નિર્ણયોનું શું પરિણામ આવશે તે વિચારીને પછી પગલા ભરાય છે. વિવિધ દિશાઓમાં આપણું જીવન પ્રગતિશીલ બને છે. ખરેખર તો અનુશાસન તે સ્વ અને પરના કલ્યાણથી પૂર્ણ થાય છે.